钦定古今图书集成/明伦汇编/官常典/第523卷 > 速浑察
## 钦定古今图书集成/明伦汇编/官常典/第523卷 > 速浑察

按《元史木华黎传》：“木华黎次子速浑察，性严厉，赏罚
明信，人莫敢犯。与兄塔思从太宗攻凤翔有功，将兵
抵潼关，与金人战，屡捷。既灭金，皇子阔阔出攻宋枣
阳，入郢，速浑察皆与焉。岁己亥，塔思薨，速浑察袭爵，
即上京之西阿儿查秃置营，总中都行省蒙古、汉军。
凡他行省监镇事必先白之，定其可否，而后上闻。帝”
尝遣使至，见其威容凛然，倜傥有奇气，所部军士纪
纲整肃，还朝以告，帝曰：“真木华黎家儿也。”他国使有
至者，每见皆仓皇失次，不能措辞，必慰抚良久，始得
尽其所欲言。左右或谏曰：“诸王百司既莫敢越，而复
示之以威，使人布畏，盍，少加宽恕以待之。”速浑察曰：
“尔言诚是也，然时有不同，宽猛各有所宜施。天下初
附，民心未安，万一守者自纵，事变忽起，悔之晚矣。”寻
薨。延祐三年，赠宣忠同德翊运功臣、太师、开府仪同
三司、上柱国，追封为东平郡王，谥忠宣。子四人，曰忽
林池，袭王爵。